මහජන පීඩාවක් ඇතිවන ලෙස විරෝධතා පැවැත්වීම සම්බන්ධයෙන් ජාතික නිදහස් පෙරමුණේ නායක විමල් වීරවංශ ඇතුලූ හත්දෙනෙකුට චෝදනා පත්‍ර ගොනු කරන බව පොලීසිය අද අධිකරණයට දැනුම් දුන්නා.ඒ, එක්සත් ජාතීන්ගේ මානව හිමිකම් පිළිබඳ මහ කොමසාරිස් සෙයිද් රාද් අල් හුසේන් කුමරු මෙරටට පැමිණි අවස්ථාවේදී විරෝධතා පැවැත්වීම සම්බන්ධයෙන් වන නඩුව කොළඹ ප්‍රධාන මහේස්ත්‍රාත් අධිකරණය හමුවේ අද කැඳවූ අවස්ථාවේදියි.ප්‍රධාන මහේස්ත්‍රාත් ලාල් රණසිංහ බණ්ඩාර හමුවේ නඩුව විභාගයට ගත් අවස්ථාවේදී කොම්පඤ්ඤවීදිය පොලිසිය දැනුම්දුන්නේ සැකකරුවන්ට එරෙහිව සිදුකළ පරීක්ෂණ මේ වනවිට අවසන් කර ඇති බවයි.කූඨ ලේඛන ඉදිරිපත් කර අවිධිමත් ලෙස ගුවන් ගමන් බලපත්‍රයක් ලබා ගැනීම සම්බන්ධයෙන් පාර්ලිමේන්තු මන්ත්‍රී විමල් වීරවංශගේ බිරිඳ වන ශශී වීරවංශට එරෙහි නඩුව විභාග කිරීමටද අධිකරණය අද දින නියම කළා.ඒ අනුව කොළඹ ප්‍රධාන මහෙස්ත්‍රාත් ලාල් රණසිංහ බණ්ඩාර නියෝග කළේ මැයි මස 25, 30 සහ 31 යන දිනවල මෙම නඩුව විභාග කිරීමටයි.